REPUBLIKA SRBIJA PREDLOG

NARODNA SKUPŠTINA

Odbor za zaštitu životne sredine

B e o g r a d

PREDSEDNIK NARODNE SKUPŠTINE

Na osnovu člana 157. stav 6. i člana 161. stav 1. Poslovnika Narodne skupštine (''Službeni glasnik RS'', broj 52/10), Odbor za zaštitu životne sredine podnosi na PREDLOG ZAKONA O IZMENAMA I DOPUNAMA ZAKONA O ZAŠTITI ŽIVOTNE SREDINE sledeće amandmane:

AMANDMAN I

Član 15. Predloga zakona, kojim se dodaje naziv člana 75a i član 75a, menja se i glasi:

„Kontrola dostavljanja podataka i kontrola tačnosti dostavljenih podataka za Nacionalni registar izvora zagađivanja

Član 75a

Agencija za zaštitu životne sredine, samostalno ili u saradnji sa nadležnom inspekcijskom službom, vrši kontrolu dostavljanja podataka za Nacionalni registar izvora zagađivanja životne sredine i kontrolu tačnosti dostavljenih podataka.

Agencija inicira pokretanje prekršajnih postupaka protiv obveznika izvešta-vanja za Nacionalni registar izvora zagađivanja, koji nisu dostavili potrebne podatke, nisu dostavili potrebne podatke na propisan način i u zakonskom roku, ili su dostavili netačne podatke.”

O b r a z l o ž e nj e

U Predlogu izmena i dopuna zakona u članu 75a. predviđeno je da je Agencija za zaštitu životne sredine, u skladu sa Zakonom o ministarstvima, nadležni organ zadužen za prikupljanje podataka o komunalnom i industrijskom zagađivanju u okviru Nacionalnog registra izvora zagađivanja. U cilju efikasnijeg prikupljanja podataka od strane Agencije, predloženo je ovlašćenje da ona može da inicira pokretanje prekršajnog postupka protiv operatera koji nisu dostavili tražene podatke, odnosno, nisu dostavili potrebne podatke na propisan način i u zakonskom roku, ili su dostavili netačne podatke. Predlog je dat u cilju obezbeđivanja tačnih i preciznih podataka za Nacionalni registar izvora zagađivanja.

AMANDMAN II

Član 28. Predloga zakona menja se i glasi:

„ Član 28.

U članu 116. stav 1. u tački 1) reči: „(član 15. stav 1)” zamenjuju se rečima: „(član 15. stav 3);”.

Posle tačke 3) dodaju se tačke 3a) i 3b), koje glase:

„3a) ne donese akcioni plan za postepeno dostizanje graničnih vrednosti emisije zagađujućih materija u vode i u njemu ne utvrdi rokove za njihovo postepeno dostizanje (član 23. stav 3);

3b) ne postupa u skladu sa akcionim planom za postepeno dostizanje graničnih vrednosti emisije zagađujućih materija u vode (član 23. stav 3);“.

Tačka 5) menja se i glasi:

„5) prekogranični promet primeraka divlje flore i faune (uvoz, izvoz, unos, iznos, ponovni izvoz) i njihovih razvojnih oblika i delova vrši bez dozvole, odnosno isprave koju izdaje Ministarstvo (član 28. stav 2);”.“

O b r a z l o ž e nj e

U Predlogu izmena i dopuna zakona, u članu 3, predviđeno je da nadležni organ ne može izdati odobrenje za korišćenje prirodnih resursa, bez saglasnosti na projekat zaštite i sanacije životne sredine tokom i posle korišćenja prirodnog resursa. U članu 116. stav 1. tačka 1) važećeg zakona, propisano je da će se novčanom kaznom od 1.500.000 do 3.000.000 dinara kazniti se za privredni prestup pravno lice ako koristi prirodne resurse ili dobra, bez saglasnosti Ministarstva (član 15. stav 1). U članu 116. stav 1. tačka 1) pozivanje na stav materijalne odredbe treba upodobiti sa odgovarajućim stavom u toj materijalnoj odredbi (član 15.stav 3). Prihvatanjem amandmana, izvršiće se međusobno usklađivanje odredaba zakona.

Predlogom zakona u članu 7. stav 2. propisano je da se prekogranični promet vrši na osnovu dozvole, odnosno isprave koju izdaje Ministarstvo kao nadležni organ državne uprave za sprovođenje potvrđenih međunarodnih ugovora o prekograničnom prometu zaštićenih divljih vrsta flore i faune. U članu 116. stav 1. tačka 5) pozivanje na stav materijalne odredbe treba upodobiti sa odgovarajućim stavom u toj materijalnoj odredbi. Prihvatanjem amandmana, izvršiće se međusobno usklađivanje odredaba zakona.

AMANDMAN III

Član 30. Predloga zakona menja se i glasi:

„Član 30.

U članu 117a stav 1. u tački 1) reči: „(član 15. stav 1)” zamenjuju se rečima: „(član 15. stav 3);”.

Posle tačke 3) dodaju se tač. 3a) i 3b), koje glase:

„3a) ne donese akcioni plan za postepeno dostizanje graničnih vrednosti emisije zagađujućih materija u vode i u njemu ne utvrdi rokove za postepeno dostizanje graničnih vrednosti (član 23. stav 3);

3b) ne postupa u skladu sa akcionim planom za postepeno dostizanje graničnih vrednosti emisije zagađujućih materija u vode (član 23. stav 3);”.

Tačka 5) menja se i glasi:

„5) prekogranični promet primeraka divlje flore i faune (uvoz, izvoz, unos, iznos, ponovni izvoz) i njihovih razvojnih oblika i delova vrši bez dozvole, odnosno isprave koju izdaje Ministarstvo (član 28. stav 2);”.

Posle tačke 16) dodaje se tačka 16a), koja glasi:

„16a) ne dostavi Ministarstvu i Agenciji za zaštitu životne sredine podatke iz člana 90g stav 3. ovog zakona;”.“

O b r a z l o ž e nj e

Predlogom zakona, u članu 3, predviđeno je da nadležni organ ne može izdati odobrenje za korišćenje prirodnih resursa, bez saglasnosti na projekat zaštite i sanacije životne sredine tokom i posle korišćenja prirodnog resursa. U članu 117a stav 1. tačka 1) važećeg zakona propisano je da će se novčanom kaznom od 250.000 do 500.000 dinara kazniti za prekršaj preduzetnik ako koristi prirodne resurse i dobra, bez saglasnosti Ministarstva (član 15. stav 1). U članu 116. stav 1. tačka 1) pozivanje na stav materijalne odredbe treba upodobiti sa odgovarajućim stavom u toj materijalnoj odredbi (član 15.stav 3). Prihvatanjem amandmana izvršiće se međusobno usklađivanje odredaba zakona.

Predlogom zakona, u članu 7. stav 2, propisano je da se prekogranični promet vrši na osnovu dozvole, odnosno isprave koju izdaje Ministarstvo kao nadležni organ državne uprave za sprovođenje potvrđenih međunarodnih ugovora o prekograničnom prometu zaštićenih divljih vrsta flore i faune. U članu 117a stav 1. tačka 5) pozivanje na ostav materijalne odredbe treba upodobiti sa odgovarajućim stavom u toj materijalnoj odredbi. Prihvatanjem amandmana izvršiće se međusobno usklađivanje odredaba zakona.

AMANDMAN IV

Član 32. Predloga zakona menja se i glasi:

„Član 32.

U članu 120. stav 1. tačka 2) menja se i glasi:

„2) izda saglasnost na projekat sanacije i remedijacije koji je izrađen suprotno propisanoj sadržini projekata sanacije i remedijacije, bez sprovođenja propisanog postupka za davanje saglasnosti na projekat, suprotno propisanim uslovima za davanja saglasnosti na projekat, kao i bez propisane dokumentacije koja se podnosi uz zahtev za davanje saglasnosti (član 16);”.

Tačka 4) menja se i glasi:

„4) izda dozvolu, odnosno ispravu bez propisane dokumentacije ili ne vodi registar izdatih dozvola na propisan način (član 28); ”

Tačka 7) briše se.

Tačka 8) menja se i glasi:

„8) ne vodi evidenciju izdatih potvrda radi uključivanja u sistem EMAS (član 44. stav 9.); ”.

Tačka 9) briše se.

Posle tačke 11) dodaje se tačka 11a), koja glasi:

„11a) ne donese akcioni, odnosno sanacioni plan (član 68); ”

Tačka 16) menja se i glasi:

„16) ne postupa u skladu sa čl. 78, 80. i 81. ovog zakona;ˮ

Posle tačke 16) dodaju se tač. 16a) i 16b), koje glase:

„16a) ne dostavi Ministarstvu i Agenciji za zaštitu životne sredine podatke iz člana 90g stav 3. ovog zakona;

16b) ne dostavi izveštaj iz člana 100. stav 4. ovog zakona.”“

O b r a z l o ž e nj e

Predlog je dat u cilju usaglašavanja sa obavezom sadržanom u materijalnoj odredbi u članu 4. Predloga zakona. Članom 4. Predloga zakona izmenjen je član 16. važećeg zakona koji je propisivao pravni osnov za metodologiju za izradu projekata sanacije i remedijacije. Članom 4. Predloga zakona, umesto metodologije, sadržan je pravni osnov za propisivanje sadržine projekata sanacije i remedijacije, postupak i uslovi davanja saglasnosti na projekat, kao i dokumentacija koja se podnosi uz zahtev za davanje saglasnosti važećeg zakona. Prihvatanjem amandmana, izvršiće se međusobno usklađivanje odredaba zakona. Predlog je dat u cilju međusobnog usklađivanja odredaba zakona i postizanja preciznosti u pozivanju u pogledu sankcionisanja materijalnih odredaba sadržanih u članu 7. Predloga zakona. Prihvatanjem amandmana izvršiće se međusobno usklađivanje odredaba zakona. Imajući u vidu navedene izmene, amandmanom je predložena izmena člana 120. stav 1. Zakona.

PREDSEDNIK ODBORA

dr Branislav Blažić